Tier se eienaar moes self sneller trekMartin (Rassie) Erasmus by Sheba die tier nadat sy van kant gemaak is. (Foto: Verskaf) Die besluit om Sheba die tier van kant te maak was ŉ bitter moeilike een – en een wat baie vinnig geneem moes word gegewe die gevaarlike omstandighede. Só het Gersham Mandy, ŉ lid van die plaaslike gemeenskapspolisiëringsforum, Donderdag aan Maroela Media gesê. Sheba se hartgebroke eienaar, Martin (Rassie) Erasmus, was volgens Mandy die een wat die moeilike besluit moes neem en ook die een wat haar eindelik van kant gemaak het. Mandy sê volgens sy kennis is die tier geskiet, maar hy is nie seker of dit met ŉ vuurwapen was en of sy met ŉ pyltjie geskiet is nie. “Hy het oor haar liggaam gesit en huil. Dit was baie hartseer. Hy was baie lief vir sy tiere [Sheba en Tyson] en het hulle met die hand groot gemaak,” het Mandy gesê. Tyson is Sondag reeds hervestig en daar is tans geen tiere op Erasmus se kleinhoewe nie. Maroela Media het vroeër berig dat die tierwyfie die naweek op ŉ kleinhoewe ten suide van Johannesburg ontsnap het. Sy is Woensdag in die vroeë oggendure tussen huise op ŉ plaas in die Walker Fruit Farms-omgewing opgespoor en van kant gemaak. Hier het sy ook ŉ hond verskeur. Pogings om haar te vang, te verdoof en te hervestig was onsuksesvol. Mandy was nie Woensdagoggend self op die toneel nie, maar sê dat verskeie lede van die GPF spoedig saam met Erasmus op die toneel was. “Ons het haar sowat 700 m van waar sy ontsnap het opgespoor. Daar is toe pogings aangewend om haar te vang – onder meer deur haar met vleis te lok. Die aas is by die kamp neergelê waar sy ontsnap het met die hoop dat sy daarheen sou terugkeer en maklik gevang kon word. “Gisteroggend [Woensdag] het ons egter ŉ oproep ontvang dat sy op ŉ buurplaas sowat 3 km verder is. Sy was op die perseel en het tussen die huise geloop. Sy het ook een van die honde op die plaas aangeval en doodgemaak. “Ons span is ontbied en die eienaar was ook vinnig op die toneel. Om verdere risiko’s te voorkom moes die baie moeilike besluit geneem word om haar van kant te maak. Dit was ŉ besluit wat deur die eienaar geneem en uitgevoer is. Toe alles verby is, het hy [Erasmus] by die tier se liggaam gesit en huil.” Mandy sê die tiere was soos Erasmus se kinders. Hy sê hy was voorheen op Erasmus se kleinhoewe en dat die tiere uiters goed versorg was. Hulle is nie in hokke aangehou nie, maar in groot kampe met baie spasie en beweegruimte. Hiér kan jy ŉ tier sonder ŉ permit aanhou In Gauteng is dit wettig om ŉ tier aan te hou sonder ŉ permit en daar is geen vereistes waarvolgens hierdie diere aangehou moet word nie. Volgens Elize Parker, woordvoerder van die dierewelsynsorganisasie Four Paws, vereis Mpumalanga, Limpopo en Noordwes ook nie permitte om eksotiese diere soos tiere aan te hou nie. Permitte is wel nodig om hierdie diere in te voer of tussen provinsies te vervoer. Parker het Donderdag gesê die voorval met Sheba onderstreep ŉ groter argument wat die aanhou van tiere – en ander groot katte soos leeus – betref. “Tiere sal nie aangekoop en as troeteldiere aangehou kan word as daar in die eerste plek nie tiere beskikbaar is om te koop nie. Ons wil graag ŉ einde sien aan die kommersiële teling en handel van tiere,” het Parker gesê. Sy het die publiek intussen gewaarsku dat groot katte in aanhouding ŉ gevaar is vir die samelewing, maar ook vir die diere self. “Dit lei dikwels tot uitbuiting van dié diere.” Parker sê in Suid-Afrika is 12 000 leeus tans in aanhouding, terwyl net 3 000 wilde leeus in die natuur oor is. Data en statistieke oor tiere is ŉ bietjie meer skraps as die data oor leeus, veral omdat nie alle provinsies permitte vir die aanhou van tiere vereis nie. Die organisasie kon wel data met behulp van provinsiale departemente in Limpopo, Gauteng en die Wes-Kaap bekom. Dit is op statistieke van 2021 geskoei en verlede jaar in ŉ verslag deur Four Paws beskikbaar gestel. In Limpopo was daar in 2021 62 tiere in aanhouding, sewe in Gauteng en 18 in die Wes-Kaap – in beide private en openbare besit. Honderde tiere word egter van Suid-Afrika uitgevoer, wat beteken dat baie meer tiere wel in die land aangehou word. Four Paws lewer onder meer ook kommentaar op konsepwetgewing rakende die aanhou en teling van leeus, en meen strenger wetgewing en regulasies oor tiere is ook nodig.